REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj: 06-2/34-23

23. februar 2023. godine

B e o g r a d

Z A P I S N I K

TREĆE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 23. FEBRUARA 2023. GODINE

Sednica je počela u 10.00 časova.

 Sednicom je predsedavao Uglješa Marković, predsednik Odbora.

 Sednici su prisustvovali članovi Odbora: Vojislav Vujić, Tomislav Janković, Dragan Jovanović, Marija Jovanović, Jasmina Karanac, Robert Kozma, Miroslav Kondić, Predrag Marsenić, Dragovan Milovanović, Nikola Nešić, Ivana Nikolić, Marina Lipovac Tanasković, Đorđe Todorović i Bojan Torbica.

Sednici Odbora je prisustvovao zamenik člana Odbora Branislav Josifović (zamenik Ivane Srbulović).

 Sednici nije prisustvovala član Odbora Tatjana Pašić, niti njen zamenik.

Pored članova odbora sednici je prisustvovala narodni poslanik Radmila Vasić.

Sednici su prisustvovali i iz Ministarstva informisnja i telekomunikacija Milica Ćatić, v.d. sekretara ministarstva, i Marija Vučinić, načelnik Odeljenja za poštanski saobraćaj i nadzor, i iz Ministarstva, građevinarstva, saobraćaja i infrastrukture Predrag Petrović i Ivan Divac, pomoćnici ministra.

Odbor je, jednoglasno, u skladu sa predlogom predsednika Odbora usvojio sledeći

D n e v n i r e d :

1. Razmatranje Predloga zakona o potvrđivanju akata Svetskog poštanskog saveza, koji je podnela Vlada (broj 011-233/23 od 3. februara 2023. godine);

2. Razmatranje Predloga zakona o potvrđivanju Sporazuma između Vlade Republike Srbije i Saveta ministara Bosne i Hercegovine o načinu finansiranja i izrade projektno-tehničke dokumentacije, vođenje upravnih postupaka za procenu uticaja na životnu sredinu, izdavanje lokacijskih uslova, saglasnosti i građevinske dozvole za Projekat ,,Hidrotehnički i bagerski radovi na uređenju kritičnog sektora za plovidbu – Ušće Drine i Save“, koji je podnela Vlada (broj 011-230/23 od 3. februara 2023. godine).

 Pre prelaska na razmatranje utvrđenog Dnevnog reda, usvojen je, jednoglasno, zapisnik Druge sednice Odbora, održane 24. novembra 2022. godine.

Prva tačka dnevnog reda - **Razmatranje Predloga zakona o potvrđivanju akata Svetskog poštanskog saveza**

 U uvodnom izlaganju, Milica Ćatić, v.d. sekretara Ministarstva informisanja i telekomunikacije, istakla je da je na Kongresu Svetskog poštanskog saveza, održanog u periodu od 9. avgusta do 27. avgusta 2021. godine, u Abidžanu - Obala Slonovače učestvovovala i delegacija Republike Srbije. Opunomoćnici vlada država članica Svetskog Poštanskog saveza okupljeni na Kongresu usvojili su sledeća akta: Jedanaesti dodatni protokol uz Ustav Svetskog poštanskog saveza, Treći dodatni protokol uz Opšti pravilnik Svetskog poštanskog saveza, Svetsku poštansku konvenciju i Završni protokol Svetske poštanske konvencije, Sporazum o poštansko-finansijskim uslugama i Završni protokol Sporazuma o poštansko-finansijskim uslugama, kao i Pravilnik o postupanju na Kongresu.

 Jedanaestim dodatnim protokolom uz Ustav Svetskog poštanskog saveza je izvršena izmena Ustava u delu koji se odnosi na: delokrug i ciljeve rada Svetskog poštanskog saveza, pristupanje i prijem u članstvo Svetskog poštanskog saveza, pristupanje aktima Svetskog poštanskog saveza, postupak izmena i dopuna Opšteg pravilnika, konvencija i aranžmana Svetskog poštanskog saveza kao i druga pitanja koja su regulisana Ustavom.

 Trećim dodatnim protokolom uz Opšti pravilnik Svetskog poštanskog saveza **u**svojenim na Kongresu, utvrđeno je da Kongres bira države članice koje će biti članovi Administrativnog saveta i Saveta za poštansku eksploataciju u skladu sa, između ostalog, izbornim procedurama utvrđenim u rezolucijama Kongresa koje se odnose na ovo pitanje.

 Svetska poštanska konvencija i Završni protokol Svetske poštanske konvencije sadrže zajednička pravila koja se primenjuju na međunarodni poštanski saobraćaj, kao i odredbe koje se odnose na pismonosne pošiljke i pakete.

 Sporazum o poštansko-finansijskim uslugama i Završni protokol Sporazuma o poštansko-finansijskim uslugama reguliše obavljanje poštansko-finansijskih usluga između država članica Svetskog poštanskog saveza koje su potpisnice ovog sporazuma i samim tim je obavezujući za sve države koje su učestvovale.

 Pravilnik o postupanju na Kongresu sadrži opšta pravila i procedure po kojima je potrebno da postupaju delegacije država članica na Kongresu, a koja se odnose, između ostalog na sastav delegacije, akreditacije delegata, raspored sedenja, učešće posmatrača, predsedavanje Kongresom i komisijama, članstvo u komisijama, podnošenje predloga i raspravu o istim.

 Osnovni cilj usvajanja nabrojnih akata je ispunjavanje međunarodnih obaveza Republike Srbije kao člana Svetskog poštanskog saveza.

 U diskusiji je učestvovao narodni poslanik Tomislav Janković.

 Odbor je, u skladu sa članom 155. stav 2. Poslovnika Narodne skupštine, odlučio, jednoglasno, da predloži Narodnoj skupštini da prihvati Predlog zakona o potvrđivanju akata Svetskog poštanskog saveza.

Za izvestioca Odbora na sednici Narodne skupštine određen je Uglješa Marković, predsednik Odbora.

Druga tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Saveta ministara Bosne i Hercegovine o načinu finansiranja i izrade projektno-tehničke dokumentacije, vođenje upravnih postupaka za procenu uticaja na životnu sredinu, izdavanje lokacijskih uslova, saglasnosti i građevinske dozvole za Projekat ,,Hidrotehnički i bagerski radovi na uređenju kritičnog sektora za plovidbu-Ušće Drine i Save“**

 U uvodnom izlaganju, Predrag Petrović, pomoćnik ministra građevinarstva, saobraćaja i infrastrukture, istakao je da je Sporazum između Vlade Republike Srbije i Saveta ministara Bosne i Hercegovine o načinu finansiranja i izrade projektno-tehničke dokumentacije, vođenje upravnih postupaka za procenu uticaja na životnu sredinu, izdavanje lokacijskih uslova, saglasnosti i građevinske dozvole za Projekat ,,Hidrotehnički i bagerski radovi na uređenju kritičnog sektora za plovidbu-Ušće Drine i Save“, zaključen kako bi se u najkraćem roku realizovao Projekat ,,Hidrotehnički i bagerski radovi na uređenju kritičnog sektora za plovidbu-Ušće Drine i Save, obostranom voljom obe države potpisnice. Potvrđivanjem Sporazuma, daje se doprinos unapređenju međunarodnih vodnih puteva, njihovu modernizaciju, kao i ispunjavanje propisanih međunarodnih standarda.

U diskusiji su učestvovali narodni poslanici: Marina Lipovac Tanasković, Nikola Nešić, Radmila Vasić, Ivana Nikolić, Uglješa Marković, Predrag Marsenić i Dragan Jovanović.

 Odbor je, u skladu sa članom 155. stav 2. Poslovnika Narodne skupštine, odlučio, većinom glasova (13 „za“, 2 „uzdržana“ i 1 „nije glasao“), da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Saveta ministara Bosne i Hercegovine o načinu finansiranja i izrade projektno-tehničke dokumentacije, vođenje upravnih postupaka za procenu uticaja na životnu sredinu, izdavanje lokacijskih uslova, saglasnosti i građevinske dozvole za Projekat ,,Hidrotehnički i bagerski radovi na uređenju kritičnog sektora za plovidbu-Ušće Drine i Save“.

Za izvestioca Odbora na sednici Narodne skupštine određen je Uglješa Marković, predsednik Odbora.

Na sednici Odbora je vođen tonski zapis.

Sednica je zaključena u 10.44 časova.

SEKRETAR ODBORA PREDSEDNIK ODBORA

 Biljana Ilić Uglješa Marković